CMO พุ่งกระฉูด 12% นิวไฮรอบ 11 เดือน ลุ้นผลงานไตรมาส 1 เด้ง ทยอยรับรู้แบ็คล็อก 600 ลบ.
CMO พุ่งกระฉูด 12% นิวไฮรอบ 11 เดือน ลุ้นผลงานไตรมาส 1 เด้ง ทยอยรับรู้แบ็คล็อก 600 ลบ.
4 เม.ย. 2562

ผู้สื่อข่าวรายงานว่า ราคาหุ้น บริษัท ซีเอ็มโอ จำกัด (มหาชน) หรือ CMO ปิดภาคเที่ยงที่ระดับ 1.66 บาท บวก 0.18 บาท หรือ 12.16% สูงสุดที่ระดับ 1.67 บาท ต่ำสุดที่ระดับ 1.54 บาท ด้วยมูลค่าการซื้อขาย 34.17 ล้านบาท

ทั้งนี้ ราคาหุ้น CMO ปรับตัวขึ้นแรงทำจุดสูงสุดใหม่อย่างต่อเนื่อง ทำจุดสูงสุดอีกครั้งในรอบ 11 เดือน นับตั้งแต่ราคาหุ้นปิดที่ระดับ 1.81 บาท เมื่อวันที่ 11 พ.ค.61
อนึ่งก่อนหน้านี้ นายเสริมคุณ คุณาวงศ์ ประธานเจ้าหน้าที่บริหาร CMO เปิดเผยว่า ภาพรวมไตรมาส 1/2562 คาดจะมีแนวโน้มการเติบโตที่ดี โดยปัจจุบันบริษัทมีงานในมือที่รอรับรู้เป็นรายได้ (Backlog) ภายในสิ้นปี 2562 มูลค่า 600 ล้านบาท พร้อมกันนี้ บริษัทวางเป้าจะมีรายได้ 1,450 ล้านบาท จากปี 2561 ที่มีรายได้ 1,458 ล้านบาท โดยมาจากธุรกิจอีเวนต์ประมาณ 80% ครอบคลุมทั้งในกลุ่มรับจัดงาน และกลุ่มซัพพลายอุปกรณ์ระบบภาพแสงเสียง ส่วนของกลุ่มงานไลฟ์สไตล์บันเทิง ประมาณ 15% และตลาดต่างประเทศอีกประมาณ 5%
โดยแผนธุรกิจในปี 2562 บริษัทมีเป้าหมายที่จะรักษาความเป็นผู้นำด้านธุรกิจอีเวนต์ เอเจนซี อันดับ 1 ของประเทศ ทั้งในแง่ของการเป็นผู้บริหารการจัดงาน และในกลุ่มของงานด้านบริการระบบภาพ แสงและเสียง แบบครบวงจร ด้วยการรักษาฐานลูกค้าเดิมไว้ และพัฒนาธุรกิจใหม่ ๆ ที่เข้ากับเทรนด์และตอบสนองไลฟ์สไตล์ของคนรุ่นใหม่มากขึ้น โดยจะขยายงานทั้งในและต่างประเทศ
ส่วนแผนงานตลาดต่างประเทศยังคงเดินหน้าธุรกิจต่อเนื่อง แต่ยอมรับว่าต้องเลือกประเทศมากขึ้น โดยพิจารณาจากเศรษฐกิจของแต่ละประเทศเป็นหลัก ซึ่งจะเป็นในลักษณะของงานกิจกรรมการตลาด (Event Marketing) โดยต้นปี 2562 ได้ร่วมสร้างสรรค์งาน “The 1st Yangon International Motor Show 2019” งานแสดงสินค้าด้านยานยนต์ครั้งแรกของประเทศเมียนมา ซึ่ง บริษัท พีเอ็ม เซ็นเตอร์ จำกัด บริษัทในเครือ CMO ได้รับงานจากบริษัท กรังด์ปรีซ์ อินเตอร์เนชั่นแนล จำกัด (มหาชน) หรือ GPI ให้เป็น official contractor ด้านระบบภาพ ระบบแสง และระบบเสียง
นอกจากนี้ยังมีงานในต่างประเทศ ที่จัดให้กับแบรนด์ต่าง ๆ ของประเทศไทยที่ขยายงานไปต่างประเทศอีกด้วย เช่น งานเปิดตัวธนาคารเพื่อการส่งออกและนำเข้าแห่งประเทศไทย (EXIM BANK) ใน สปป.ลาว และประเทศกัมพูชา เป็นต้น